
פסק דין

השופט שמואל צור

1.
זהו גלגולו השני של סכסוך רב שנים בין כבאי עיריית גבעתיים לבין עיריית גבעתיים (להלן: העיריה) באשר לשאלת דרך חישוב ערך שעת עבודה. אין חולק כי מאז חודש יולי 1996 מחושבת שעת עבודת הכבאים בעיריה לפי 184 שעות לחודש (במקום לפי 208 שעות), והשאלה שעמדה לדיון בבית הדין האזורי ובפנינו היא האם קיימת מניעה מלפני המשיבים הכבאים לתבוע חישוב ערך שעה על בסיס 184 שעות לחודש, למפרע מיום 1.4.1989. בית הדין האזורי קיבל את תביעת המשיבים בעיקרה וקבע כי הם זכאים לחישוב שעת עבודה לפי 184 שעות מ-1.4.89. עם זאת דחה בית הדין האזורי מיקצת תביעת המשיבים. ערעור העיריה נסב על קבלת תביעת המשיבים והערעור שכנגד הוגש על אותו חלק מן הפסק בו נדחתה התביעה.

הרקע העובדתי

2.
המשיבים הם קבוצה של 10 כבאים המועסקים בעיריה ואלמנה של אחד מחבריהם שנפטר. המשיבים מועסקים בעיריה או שהיו מועסקים בעיריה בתקופה הרלבנטית לענייננו. שכרם ותנאי שרותם של המשיבים מעוגנים בהסכמים קיבוציים או בהסדרים קיבוציים ארציים ומקומיים וחלק מרכיבי שכרם משולם על בסיס חישוב ערכה של שעת עבודה (להלן – "ערך שעה").

3.
בעבר היה שבוע העבודה בעיריה בן 208 שעות חודשיות ובהתאם לנתון זה נערך חישוב של ערך שעה. ביום 1.4.89 שונתה חוקת העבודה לעובדי הרשויות המקומיות ונקבע שבוע עבודה מקוצר בן 42,5 שעות. שינוי זה העמיד את מספר שעות העבודה החדשיות על 184 שעות. למרות שינוי זה בחוקת העבודה, המשיכה העיריה לחשב את ערך השעה על בסיס 208 שעות חדשיות.

4.
ביום 4.4.93 נערך פרוטוקול ישיבה בין נציג העיריה לבין ועד הכבאים ובו נקבע כי ערך שעה יחושב לפי 173 שעות חדשיות.  נקבע כי שינוי זה יופעל ממשכורת חודש אפריל 1993 והוא יחול למפרע מיום 1.4.91 (להלן – פרוטוקול 93; נספח א' לתצהירו של בועז רקיע בבית הדין האזורי). פרוטוקול 93 יושם, למעט התשלומים למפרע מיום 1.4.91.

5.
לימים טענה העיריה כי פרוטוקול 93 נחתם בחוסר סמכות והיא חזרה לחשב ערך שעה לפי בסיס של 208 שעות עבודה חדשיות. שינוי זה נעשה מחודש יולי 1995.


מן האמור עד כאן עולה כי עניין לנו בשלוש תקופות בהן חושב ערך שעה על בסיס שונה:

תקופה א' - עד אפריל 1993 לפי 208 שעות.

תקופה ב' - מאי 1993 – יוני 1995 לפי 173 שעות.

תקופה ג' -  מיולי 1995 ואילך לפי 208 שעות.

6.
על רקע מציאות זו הגישו שלושה חברי ועד הכבאים בעיריה תביעה לחישוב ערך שעה לפי 173 שעות חדשיות מיום 1.4.89 (מועד שינוי שבוע העבודה) ולחילופין מיום 1.4.91 (מועד תחילת פורוטוקול 93). התביעה הוגשה בשנת 1994 (תב"ע  נד/133-2 אברהם קיזמן ואח' – עיריית גבעתיים). בתביעה זו קבע בית הדין האזורי כי יש לחשב ערך שעה לפי 184 שעות חדשיות (במקום 208 שעות) החל ממועד פסק הדין (מאי 1996) ואילך. על פסק דין זה הוגש ערעור לבית הדין הארצי (דב"ע נו/278-3 קיזמן ואח' – עיריית גבעתיים, פד"ע ל"א, 116). ערעור זה התקבל בחלקו. בית הדין הארצי אישר את קביעת בית הדין האזורי כי ערך שעה יחושב לפי 184 שעות עבודה לחודש אך קבע כי פסיקתו תחול למפרע מיום 1.4.1989. פסק הדין בבית הדין הארצי ניתן ביום 21.1.97 ובעקבות חילוקי דעות בין הצדדים באשר ליישומו ניתן פסק דין משלים ביום 18.2.98.

7.
פסק הדין של בית הדין הארצי בערעורם של ה"ה קיזמן ושני חבריו יושם לגבי כל הכבאים בעיריה מחודש יולי 1996 ואילך. אשר לתקופת העבר (למפרע מיום 1.4.1989), יושם פסק הדין של בית הדין הארצי על ה"ה קיזמן וחבריו בלבד ולא יושם על שאר הכבאים, הם המשיבים כאן. פניית הכבאים לעיריה בעניין זה בחודש אוגוסט 1998 לא נענתה.

8.
בסוף שנת 1998 ובראשית שנת 1999 נערך משא ומתן בין העיריה לבין ההסתדרות וועד הכבאים, במהלכו דרשו הכבאים ליישם את פסק דין קיזמן עליהם כפי שנקבע בו, היינו – למפרע מיום 1.4.89. תביעה זו נדחתה במסגרת המשא ומתן. בסופו של דבר נחתם ביום 22.2.99 הסכם קיבוצי מיוחד, בתחולה מיום 15.10.98 ובו נקבעו לכבאים תנאי העסקה ושכר כאלה ואחרים (להלן – הסכם 99; נספח ה' לתצהירו של מר ברזל בבית הדין האזורי). אשר לתביעת הכבאים לחישוב ערך שעה, נאמר בהסכם 99 כך:

"ו.
תביעות הכבאים בגין חישוב שכרם
12.
ההסתדרות וועד הכבאים מצהירים כי אין להם ולא תהיה להם כל דרישה ו/או תביעה להפרשי שכר או תשלומים כלשהם רטרואקטיביים בגין שיטת חישוב ערך השעה ו/או בגין שכר מינימום.

13.
ההסתדרות וועד הכבאים מתחייבים שלא להגיש תביעה קיבוצית בגין תביעות רטרואקטיביות לעניין שיטת חישוב ערך השעה ו/או שכר המינימום.

14.
למען הסר ספק, ההתחייבויות כאמור בפרק זה מתייחסות לעילות שנולדו בתקופה שקדמה למועד חתימת הסכם זה".

ואמנם, ההסתדרות וועד הכבאים לא הגישו כל תביעה לתשלום הפרשי שכר למפרע בקשר לשינוי בסיס החישוב של ערך שעה. עם זאת, הגישו גם הגישו תביעה כזו קבוצת הכבאים לגביהם לא יושם פסק דין קיזמן למפרע, הלא הם המשיבים בפנינו.

הדיון בבית הדין האזורי

9.
ביום 8.4.1999 הגישו המשיבים לבית הדין האזורי תביעות אישיות לתשלום הפרשי שכר למפרע הנובעים משינוי חישוב ערך שעה של שכרם מ-208 שעות חדשיות ל-184 שעות חדשיות (עב 301003/99 – 301013/99). תביעות אלה התייחסו לתקופות א' ו-ג', כפי שפורטו בסעיף 5 לעיל, היינו - 1.4.89 – 30.4.93 (תקופה א') ו-1.7.1995 – 31.5.1996 (תקופה ג') בהן חושב לגביהם ערך שעה על בסיס 208 שעות חדשיות. התביעות לא התייחסו לתקופה ב' (מאי 1993 – יוני 1995), בה חושב ערך שעה על בסיס שבוע עבודה בן 173 שעות. התביעות נדונו יחדיו.

10.
בבית הדין האזורי טענה העיריה כי יש לדחות את התביעה מנימוקים עיקריים אלה:

(1)
העיריה טענה כי בסעיפים 12 – 14 להסכם 99 (סעיף 8 לעיל), ויתרו הכבאים על זכותם להפרשי שכר למפרע, בתמורה להטבות שניתנו להם בהסכם.

(2)
טענת שיהוי, מניעות והעדר תום לב.

(3)
התביעה התיישנה בכל הנוגע לתקופה שלפני אפריל 1992.

(4)
יש לקזז מהתשלומים המגיעים לכבאים את התשלומים ששולמו להם ביתר בתקופה ב' (מאי 93 – יוני 95) בה חושב ערך שעה לפי 173 שעות חדשיות.

(5)
הכבאים אינם זכאים להפרשות לקופות גמל ולקרנות השתלמות, הפרשים שלא נפסקו בפרשת קיזמן.

בית הדין האזורי הציע להסתדרות הכללית להצטרף לדיון. ההסתדרות הודיעה כי היא "... התחייבה שלא להגיש תביעה בעניין ערך שעה, וזאת להבדיל מן העובדים כפרט", ולפיכך – לטענתה – היא מנועה מלהצטרף כצד להליך.

11.
במסגרת הדיון בבית הדין האזורי הגישו הצדדים תצהירים מפורטים באשר לעניין שעמד לדיון ובהסכמת הצדדים לא התקיימו חקירות של המצהירים. מטעם העיריה הוגש תצהיר עדות ראשית של מר חיים ברזל, מנכ"ל העיריה. מטעם המשיבים הוגשו תצהיריהם של מר בועז רקיע, חבר ועד אשר היה שותף לתביעת קיזמן, ושל מר טוביה וינשטיין, אחד המשיבים בהליך בפנינו.

12.
בית הדין האזורי (כב' השופטת לאה גליקסמן ונציגי ציבור מר אברהם יום טוב ומר שמשון צור; תיקי עב 301003/99 - 301013) נתן פסק דין מנומק ומפורט, בו קיבל את עיקר תביעת המשיבים. בית הדין האזורי קבע כי המשיבים זכאים להפרשי שכר למפרע בגין חישוב ערך שעה על בסיס 184 שעות חדשיות במקום 208 שעות בתקופות א' ו-ג', על אף חלוף תקופת ההתיישנות מאז 1989 עד 1992. בית הדין האזורי קבע כי מרוץ ההתיישנות נעצר לתקופה 5/96 – 10/98 וכתוצאה מכך התיישנה תביעת המשיבים לפרק זמן של 5 חדשים בלבד (נובמבר 98 – מרץ 99; סעיף 84 לפסק הדין). בית הדין האזורי דחה  את תביעת המשיבים להפרשות לקופת גמל וקרן השתלמות (סעיפים 96 – 100 לפסק הדין). מן הצד השני דחה בית הדין האזורי את תביעת העיריה לקזז מהסכומים המגיעים למשיבים הפרשי שכר ששולמו להם בתקופה ב' על בסיס 173 שעות עבודה חדשיות (סעיפים 85 – 95 לפסק הדין).

13.
בית הדין האזורי דן בשאלה האם סעיפים 12 – 14 להסכם 99 (סעיף 8 לעיל) מונעים מן המשיבים להגיש תביעה למפרע. בית הדין האזורי קבע, על יסוד לשון ההסכם והראיות שבאו בפניו, כי הסכם 99 מהווה הסכמה של ההסתדרות וועד העובדים שלא לתבוע מכח עצמם, אך אין הוא חוסם תביעות אישיות של הכבאים (עמודים 14 – 16 לפסק הדין).


אשר לטענת ההתיישנות, בית הדין האזורי קבע כי אין תחולה לסעיף 9 לחוק ההתיישנות העוצר את מרוץ ההתיישנות בשל הודאת הנתבע בזכותו של התובע (עמוד 27 – 28 לפסק הדין). עם זאת קבע בית הדין האזורי כי המשיבים היו רשאים להניח שהעיריה תיישם עליהם את פסיקת בית הדין הארצי בפרשת קיזמן ולכן, כאשר נמנעו המשיבים מלהגיש תביעה בתקופה אפריל 96 – אוגוסט 98, אין לזקוף זאת לחובתם ובנסיבות אלה אין זה מן המידה מצד העיריה להעלות כלפיהם טענת התיישנות (עמודים 29 – 30). בעניין זה הסתמך בית הדין האזורי, בין השאר, על עקרון תום הלב החל באופן מוגבר ביחסי עבודה.



אשר לטענת העיריה על קיזוז – קבע בית הדין האזורי כי בפסקי הדין בפרשת קיזמן נקבע כי העיריה אינה רשאית לקזז מהתובעים שם את הסכומים ששולמו להם ביתר בתקופה ב'. מעבר לכך, לדעת בית הדין האזורי, אין הצדקה להפלות לרעה את המשיבים כאן על פני חבריהם בפרשת קיזמן, לגביהם לא נערך קיזוז (עמוד 37 לפסק הדין).


אשר לתביעה להפרשות לקופות גמל וקרן השתלמות קבע בית הדין האזורי כי לא הוכחה בפניו זכותם של המשיבים להפרשות אלה. 

הערעורים

14.
על פסק הדין של בית הדין האזורי מערערים שני הצדדים בפנינו. ערעור העיריה נסב על פרשנות הסכם 99, על הקביעה כי העיריה מנועה מלהעלות טענת התיישנות מכח חובת תום הלב ועל דחיית תביעתה לקיזוז הפרשי שכר ששולמו למשיבים בתקופה ב'.


הערעור שכנגד שהגישו המשיבים נסב על דחיית תביעתם להפרשות לקופות גמל וקרן השתלמות, על קביעת בית הדין האזורי כי תביעתם התיישנה לתקופה של 5 חדשים, על אי פסיקת ריבית והפרשי הצמדה על סכומים שנפסקו להם ועל אי הענקת צו אופרטיבי המחייב את העיריה לבצע את פסק הדין.

דיון והכרעה
15.
בפתח הדברים יאמר כי מקובלת עלי קביעת בית הדין האזורי באשר לזכותם של המשיבים לתשלום הפרשי שכר למפרע מיום 1.4.89, בכפוף לתקופת ההתיישנות בת 5 חדשים כפי שהחליט בית הדין האזורי. אף אני בדעה כי לשון הסכם 99 וכללי מניעות והתיישנות אינם חוסמים את תביעת המשיבים. בעניינים אלה מוצא אני לאמץ את פסיקת בית הדין האזורי. עם זאת סבור אני כי יש מקום לקבל את טענת העיריה בעניין קיזוז ולקבל את טענת המשיבים בעניין הפרשות לקופת גמל ואי פסיקת ריבית והצמדה. אעמוד להלן על עיקר טעמיי לכך.

הסכם 99

16.
תביעתם של המשיבים בבית הדין האזורי היתה לתשלום הפרשי שכר מיום 1.4.89, בעקבות שינוי בסיס החישוב של ערך שעה מ-208 שעות חדשיות       ל-184 שעות חדשיות. התביעה הוגשה ביום 8.4.99, כחדשיים ימים לאחר שנחתם הסכם 99 (ביום 22.2.99), הכולל הוראה המתייחסת לתביעה זו עצמה. השאלה שהתעוררה היא האם הוראת סעיפים 12 – 13 להסכם 99 (צוטטה בסעיף 8 לעיל) שוללת את זכותם של המשיבים לתבוע הפרשי שכר כאמור או שהיא מונעת מהם לעשות כן.

17.
עניין לנו בהוראה בהסכם קיבוצי. הלכה היא שהוראה בהסכם קיבוצי בעניין שכר ותנאי עבודה הינה בעלת פועל מחייב בשני מישורים: האחד – המישור ההסכמי ובו יש תוקף מחייב להוראה ביחסים שבין הצדדים להסכם, בענייננו – ההסתדרות הכללית וועד העובדים מצד אחד והעיריה מצד שני. השני – המישור הנורמטיבי, ובו יש תוקף מחייב להוראה בהסכם קיבוצי במישור האישי, לאמור – בין המעסיק מצד אחד לבין כל אחד מיחידי העובדים עליהם חל ההסכם הקיבוצי מצד שני (סעיף 19 לחוק הסכמים קיבוציים תשי"ז-1957). זה הכלל והדברים ידועים (דב"ע לב/1-4 ההסתדרות הכללית של העובדים בארץ ישראל ואח'- התאחדות בעלי תעשיית היהלומים בישראל ואח', פד"ע ג' 378; בג"צ 254/73 צרי חברה פרמצבטיה וכימית בע"מ- בית הדין הארצי לעבודה, פ"ד כח(1), 372). עם זאת ייתכנו מקרים בהם הוראה בהסכם קיבוצי תהא בעלת תוקף חד מימדי ותחול רק באחד משני המישורים. כך, למשל, קיימות בהסכם קיבוצי הוראות אשר מטיבן הן קיבוציות המכוונות אל הצדדים להסכם (הארגון היציג והמעסיק), כגון – הוראה בדבר שמירה על שקט תעשייתי. בדומה, תתכן הוראה בהסכם קיבוצי אשר, על פי לשונה או על פי כוונת הצדדים או על פי פירושה הנכון, היא נועדה לחול במישור הקיבוצי בלבד ולא במישור האישי. הוראה שכזו היא אמנם חריגה ולא שכיחה, אך היא אפשרית.

18.
האם הוראת סעיפים 12 ו-13 להסכם 99 נועדה לחול במישור הקיבוצי בלבד ולחסום תביעה אפשרית של ארגון העובדים וועד העובדים, תוך השארת פתח ליחידי העובדים להגיש תביעה אישית מצידם? למען הסדר נשוב ונצטט את הוראת סעיפים אלה מהסכם 99:


"ו.
תביעות הכבאים בגין חישוב שכרם.
12.
ההסתדרות וועד הכבאים מצהירים כי אין להם ולא תהיה להם כל דרישה ו/או תביעה להפרשי שכר או תשלומים כלשהם רטרואקטיביים בגין שאלת חישוב ערך השעה ו/או בגין שכר מינימום.
13.
ההסתדרות וועד הכבאים מתחייבים שלא להגיש תביעה קיבוצית בגין תביעות רטרואקטיביות לעניין שיטת חישוב ערך השעה ו/או שכר מינימום.

14.
...".

(הדגשים  הוספו והם אינם במקור).

בית הדין האזורי התייחס ללשון ההסכם, כמו גם לראיות שהיו בפניו בעניין נסיבות חתימת ההסכם והגיע למסקנה שאין בהסכם 99 משום ויתור על זכותם של הכבאים להגיש תביעות למפרע בעקבות שינוי הבסיס לחישוב ערך שעה. לדעתי צדק בית הדין האזורי בדרך בה הלך בעניין זה ובמסקנות אליהן הגיע.

19.
על פרשנות הסכם – והסכם קיבוצי בכלל זה – חלות הוראות סעיף 25 לחוק החוזים (חלק כללי) תשל"ג-1973, לפיהן פרשנות הסכם תעשה לפי אומד דעת הצדדים (ראה ג' שלו דיני חוזים (תשנ"ה ) 301; ע"א 832/81 רלפו (ישראל) בע"מ נ' נורוויץ יוניון פיי אינשורנס סוסייטי בע"מ, פ"ד ל"ט (1) 38, 43; דנ"א 2485/95 אפרופים שיכון וייזום (1991) בע"מ נ' מדינת ישראל (לא פורסם)). התחקות אחר אומד דעת הצדדים תעשה בראש ובראשונה לפי לשון ההסכם העולה מתוכו וכן מן הנסיבות האחרות האופפות את ההסכם.

20.
בענייננו, לשון ההסכם מלמדת בצורה ברורה למדי כי ההתחייבות שבהסכם להימנע מהגשת תביעה לתשלום הפרשי שכר למפרע חלה על ההסתדרות וועד העובדים בלבד. הדבר נלמד מכך שהכותרות לסעיפים שצוטטו מתייחסת לתביעות הכבאים מצד אחד, היינו – הכבאים היחידים, בעוד גוף הסעיפים מדבר במפורש על התחייבות ההסתדרות וועד הכבאים להימנע מהגשת תביעה. ההסכם מדגיש ואומר במפורש כי אין להם, היינו - להסתדרות ולועד העובדים - כל דרישה או תביעה להפרשי שכר למפרע ובהמשך מצויין כי ההסתדרות וועד העובדים מתחייבים שלא להגיש תביעה קיבוצית בעניין זה (סעיף 13). אלה דברים ברורים המצביעים על כך שהצדדים התכוונו – לעניין זה – ליצור הבחנה בין התחייבות במישור הקיבוצי לבין תחולת ההתחייבות במישור האישי ולשמור בכך את זכות התביעה לעובדים היחידים. זאת ועוד, עיון בכלל הוראות הסכם 99 מלמד שניסוח שכזה הוא חריג ויחיד. אין במרחבי ההסכם כל הוראה דומה  להוראות סעיפים 12 – 13, בהם מודגשת במפורש התחייבות הגורמים הקיבוציים להימנע מהגשת תביעה, באופן המלמד על כך שהגורמים האישיים משוחררים מאותה התחייבות. יש לזכור כי עניין לנו בהוראה בהסכם אשר נועדה לחסום תביעות לגיטימיות להפרשי שכר למפרע ובמילים 

אחרות – הוראה אשר נועדה ליצור ויתור על זכויות ומחסום הסכמי מפני הגשת תביעות. הוראה המכוונת להגבלת זכות לגיטימית צריכה להיות מפורשת וברורה והיא תתפרש באופן דווקני ומדוקדק. במקרה הנדון עולה מלשון ההסכם בבירור שהוראת הויתור נועדה לחול על תביעות מצד ההסתדרות והוועד בלבד ולא על התביעות האישיות של העובדים. 

21.
מעבר לכך, נפרשה בבית הדין האזורי תשתית עובדתית המצביעה בבירור על אותה הכוונה העולה מלשון ההסכם. בבית הדין האזורי הוגשו תצהירים של מי שהיו שותפים למשא ומתן שקדם להסכם 99 ולחתימה על ההסכם. כזכור, המצהירים לא נחקרו על תצהיריהם, כך שהאמור בהם מדבר במידה רבה בעד עצמו. מצד המשיבים הוגש תצהירו של מר בועז רקיע חבר ועד הכבאים, ואלה דבריו הנוגעים לענייננו:

"15.
עקב חילוקי דעות שונים בין הכבאים המועסקים בנתבעת ובין הנתבעת עצמה, פתחו הצדדים במחצית השניה של 1998 במשא ומתן לצורך גיבושו של הסכם קיבוצי חדש, שתנאיו יחולו על כל הכבאים העובדים בעיריית גבעתיים.

16.
כבר בשלב מוקדם למדי של המו"מ העלתה הנתבעת, כדרישה מקדמית מצידה, כי העובדים יוותרו על זכותם להגיש תביעה למימוש זכויותיהם בנושא חישוב ערך השעה, למרות פסק דינו של בית הדין הארצי. היינו, הנתבעת ניסתה ללחוץ על הכבאים לוותר על זכויות המוקנות להם בהסכמים קיבוציים מחייבים ואושרו ע"י בית הדין הארצי, במסגרת מו"מ שכלל לא נגע לנושא ערך השעה, וכתנאי מקדמי לכך שתסכים לנהל עמנו כועד מו"מ על תנאי העבודה של הכבאים.

17.
משמעות הויתור שנדרש ע"י הנתבעת היא ויתור על זכות המוקנית לעובדים מכח הסכמים קיבוציים מפורשים ומחייבים, ואשר חלק מחבריהם לעבודה כבר מימשו.

18.
ועד העובדים סירב בכל תוקף להסכים לתנאי מקדמי זה ועמד על כך שתושאר לעובדים הזכות לתבוע את הזכויות המגיעות להם מכח הסכמים ארציים תקפים.

19.
כדי להגיע בכל זאת לעמק השווה ולנקודת מוצא ממנה יוכל המשא ומתן להמשיך ולהתקדם, סוכם כי לעובדים כפרטים אמנם שמורה הזכות המלאה לתבוע באופן אינדיבידואלי את זכויותיהם הנובעות משינוי ערך השעה, אך תחול הגבלה בנוגע לתביעה קיבוצית, של ועד העובדים ו/או ההסתדרות".

מן הצד שכנגד הגיש תצהיר מר חיים ברזל, מנכ"ל העיריה, ובו התייחסות לאותו עניין עצמו, לאמור:

"33.
בסביבות חודש אוגוסט 98', קיבלה הנתבעת את מכתב ב"כ התובעים (נספח ד' לכתב התביעה) ובו דרישת התובעים לשלם להם הפרשי הפרשי שכר בגין העבר, לאור חישוב ערך שעות העבודה על פי 208 שעות חודשיות.

34.
לאחר קבלת המכתב הודיעה הנתבעת לנציגי הכבאים, כי באם בכוונתם לדרוש תשלום בגין הפרשי שכר בגין העבר, אין כל טעם בקיום המשא ומתן, וכדאי לקטוע המהלך באודו באיבו.


הנתבעת הבהירה לנציגי הכבאים באופן חד משמעי, שאם בכוונת הכבאים לתבוע תשלום בגין ערך שעות העבודה בעבר, לא יוענקו לכבאים כל הטבות שכר מיוחדות, מעבר לתנאים להם הם זכאים על פי הדין.

35.
אשר על כן, נציגי הכבאים ערכו בירור בהתייחס למכתב ב"כ התובעים, ולאחר מספר ימים הודיעו לנתבעת להתעלם ממכתב זה.


נציגי הכבאים הבהירו לנתבעת, כי היה ויחתם הסכם קיבוצי המסדיר את ההטבות השונות שינתנו לכבאים, הם מתחייבים כוועד לא להגיש תביעה רטרואקטיבית לענין שיטת חישוב ערך השעה ואף יעשו את מירב המאמצים לשכנע יתר הכבאים לוותר על דרישותיהם בהתייחס לערך שעות העבודה בעבר.

36.
לאור הבהרה זו מנציגי הכבאים, המשיכה הנתבעת במשא ומתן ליישום חילוקי הדעות בין הצדדים במסגרת של הסכם קיבוצי".

22.
תמונת המצב כפי שעולה מתצהירו של מר ברזל עולה בקנה אחד במידה רבה עם האמור בתצהירו של מר רקיע והדברים תומכים בפרשנות העולה מן ההסכם גופו. מן התצהירים עולה תמונה של משא ומתן בו עולה דרישה חד משמעית מצד הכבאים לשמור לעצמם את זכות התביעה לתשלומי שכר למפרע בשל שינוי בסיס החישוב של ערך שעה ומנגד, עמדה חד משמעית של העיריה להתנגד לתביעה ולא להסכים להענקת הטבות שכר במסגרת המשא ומתן אם לא תוסר עננת התביעה. עמדות אלה הן אופייניות במשא ומתן קיבוצי וכמו תמיד, עם התקדמות המשא ומתן בכלל העניינים שעל סדר היום, מושגת בעניין הנותר במחלוקת פשרה אשר לכל צד אולי קשה לחיות איתה אך הוא נאות להסתפק בה. וכך אמנם היה בענייננו: נציגי הכבאים התחייבו שלא להגיש תביעה כוועד ואף התחייבו לעשות את מירב המאמצים לשכנע את יתר הכבאים לוותר על דישותיהם (סעיף 35 לתצהיר ברזל).


דברים אלה משקפים הבחנה ברורה בין מעמדם של הוועד וההסתדרות מצד אחד לבין מעמדם של כל אחד מן הכבאים הבודדים מצד שני. יותר מכך, דברים אלה משקפים התחייבות של הוועד וההסתדרות להימנע מתביעה מכח עצמם מצד אחד לבין התחייבות לעשות את מירב המאמצים לשכנע את יחידי הכבאים להימנע מתביעה מצד שני. אין צורך לאמר כי לא הרי האחד כהרי השני וההבדלים בין ההתחייבויות ברורים ומוחשים. ואמנם, הפשרה שהושגה, כפי שהיא עולה מן התצהירים שהוגשו לבית הדין האזורי, משתקפת בבירור גם בנוסח סעיפים 12 – 13 להסכם 99 עצמם, לפיהם ההסתדרות וועד העובדים מתחייבים שאין להם כל דרישה לתשלום הפרשי שכר למפרע והם מתחייבים שלא להגיש תביעה קיבוצית בעניין זה. 

23.
זאת ועוד, בית הדין האזורי מתייחס למכתבם של ב"כ המשיבים הנזכר בסעיפים 33 – 35 לתצהירו של מר ברזל (נספח ד' לתביעה), לאמור:

"42.3
בהתייחס לאמור בסעיף 33 עד 35 לתצהירו של מר ברזל בעניין מכתב ב"כ התובעים, אשר נציגי הכבאים הודיעו לנתבעת להתעלם ממנו: המכתב נכתב אמנם על ידי עו"ד ממשרד ב"כ התובעים בהליך זה, אולם לא בשמם של התובעים אלא בשמם של איגוד הכבאים המקצועיים בישראל וועד הכבאים של עירית גבעתיים. לכן, גם אם נציגי הכבאים אמרו לעיריה "להתעלם" ממכתב זה, הרי שאמירה זו מתייחסת להתעלמות מדרישתה של נציגות העובדים, להבדיל מדרישה של העובדים כפרטים, אשר לא נכללה באותו מכתב".

אכן, כל הדרכים מובילות לאותה מסקנה: אין ספק כי לפי כל פרשנות אובייקטיבית של הסכם 99, נשמרה זכותם של המשיבים כבודדים להגיש תביעות שכר למפרע ואם לא כך הבינו נציגי העיריה כשחתמו על ההסכם, הרי אין להם להלין אלא על עצמם.

התיישנות ומניעות

24.
כזכור, פסק הדין של בית הדין האזורי בפרשות קיזמן קבע כי יש לחשב ערך שעה לפי 184 שעות חדשיות מכאן ואילך ובית הדין הארצי באותה פרשה קבע כי יש להחיל את הפסיקה למפרע מיום 1.4.1989. בשונה מעניינם של קיזמן וחבריו, תוצאות פסקי הדין שניתנו בעניינם יושמו על המשיבים מחודש יולי 1996 ואילך בלבד. על רקע זה הגישו המשיבים, בחודש אפריל 1999, תביעות אישיות ליישום פסיקת קיזמן למפרע מיום 1.4.89. בקשר לכך טענה העיריה כי תביעה זו תקפה לגבי תקופה בת שבע שנים לאחור מאפריל 1999 (אפריל 1992), בעוד שהתביעה התיישנה לגבי תקופה של שלוש שנים מאפריל 89 ועד אפריל 1992. בית הדין האזורי דחה טענה זו של העיריה. בית הדין האזורי קבע שבעניינם של המשיבים אמנם חלה התיישנות ואין תחולה להוראות חוק ההתיישנות, תשי"ח-1958 המאפשרות לחרוג מתקופת התיישנות בת שבע שנים (בענייננו סעיף 9 לחוק), אך עם זאת מצא שבנסיבות העניין העיריה מנועה מלהעלות טענת התיישנות מכח חובת תום הלב החלה ביחסים החוזיים שבין הצדדים.

25.
בית הדין האזורי קבע כי המשיבים היו רשאים לצאת מהנחה כי העיריה תיישם לגביהם את המתחייב מפסיקת בית הדין הארצי בפרשת קיזמן (סעיף 74 לפסק הדין). בית הדין האזורי ממשיך ומציין כי העיריה יישמה את פסק דין קיזמן לגבי המשיבים מחודש מאי 1996 ואילך וכי במהלך ההתדיינות בפרשת קיזמן העיריה אישרה את הנחת המשיבים כי הליך קיזמן יהווה תקדים מחייב לכלל הכבאים המועסקים בעיריה (שם). בית הדין האזורי מציין כי עמדת העיריה לפיה פסק הדין בפרשת קיזמן מיושם על מיקצת הכבאים ולא על כולם נגועה בחוסר תום לב (סעיף 75) ולכן –
"בנסיבות אלה, כאשר התובעים נמנעו מלהגיש תביעה בתקופה אפריל 1996 עד יולי – אוגוסט 1998, כאשר חלק ניכר מתביעתם התיישן בתקופה זו, מתוך אמונה כי העיריה תיישם עליהם את הפסיקה של בית הדין הארצי בהליך קיזמן ואח', כאשר יגובשו העקרונות לחישוב הפרשי השכר בגין העבר, וכאשר העיריה בהתנהגותה ובדבריה קודם למתן פסק דינו של בית הדין הארצי לעבודה אישר את הנחת התובעים, העלאת טענת התיישנות על ידי העיריה נגועה בחוסר תום לב".
26.
בסוגיה זו טוענת העיריה בהרחבה כי יש תחולה לחוק ההתיישנות וכי יש ליישם הוראות חוק זה כלשונו וכרוחו. העיריה טוענת כי העדר תום לב – אם קיים – אינו שולל את תוקפה של ההתיישנות ואינו גובר על הוראות החוק. עוד טוענת העיריה כי פסיקת בית הדין האזורי סוטה מפסיקת בית הדין הארצי ומן ההלכה הפסוקה לפיה הגנת ההתיישנות אינה נתונה כלל לשיקול דעת בית המשפט. טוענת העיריה כי אין לבחון את טענת ההתיישנות באספקלריה של תום לב. טענה זו מבוססת על הערה בפסק דין של בית הדין הארצי בפרשת אל- על (דב"ע מח/120-3 אל-על נתיבי אויר לישראל בע"מ – דליה רובינשטיין ואח', פד"ע כ' 439 סעיף 13) בו נאמר כי "... אין צורך בתום לב בהעלאת טענה (התיישנות) שבחוק".

גישה זו אינה מקובלת עלי. כפי שהוסבר, הוראות חוק ההתיישנות הן גמישות והעלאת טענת התיישנות ניתנת לויתור ואין חובה להעלותה. כמו בכל מקרה בו מסורה סמכות בחוק לגוף שלטוני או לפרט, הפעלת הסמכות אינה אוטומטית והיא טעונה לעולם הפעלת שיקול דעת. בבוא הגורם המוסמך לפעול, עליו לתת דעתו למכלול הנסיבות שבפניו ומכח הדין הכללי עליו לפעול גם בתום לב, בהגינות ובדרך מקובלת. דרך הפעלת הסמכות נתונה לביקורת אף היא ובמקרה המתאים ניתן לקבוע שהשימוש בסמכות נעשה שלא כדין ושהוא נגוע בחוסר תום לב ודינו להתבטל.

27.
הוראות חוק ההתיישנות מחייבות. אין חולק על כך. חוק ההתיישנות נועד ליצור איזון בין זכותו המהותית של תובע לממש את זכותו, לבין זכותו של הצד שכנגד להציב גבול, בבחינת סוף פסוק, לסכסוך ולהתדיינות אפשרית הנובעת ממנו (בג"צ 3602/97 נציבות מס הכנסה ומס רכוש נ' דניאל שכר, פ"ד נו(2), 297, 327). עקרון ההתיישנות מכיר גם במגבלות הטכניות של היכולת לשמור על ראיות חפציות או כתובות ועל מגבלות הזכרון האנושי והדברים ידועים. עם זאת, בבואנו לבחון טענת התיישנות, יש לתת את הדעת למספר מאפיינים הקיימים בדיני ההתיישנות:


ראשית – חוק ההתיישנות הוא חוק דיוני. הוא נועד להגביל את יכולת התביעה והגישה לערכאת השיפוט. אין החוק פוגע או מגביל את הזכות המהותית עצמה. עקרונות משפט של צדק ויושר נוטים להעניק עדיפות למהות על פני כללים דיוניים, בבחינת נסוג הטפל מפני העיקר.


שנית – חוק ההתיישנות גופו מכיר בנסיבות בהן צודק לחרוג ממסגרת ההתיישנות הקבועה בו. כך, למשל, הודאה בקיום הזכות מביאה לתחילת מרוץ ההתיישנות במועד ההודאה, אף אם ניתנה לאחר תום תקופת ההתיישנות (סעיף 9 לחוק). כך גם מוארכת תקופת ההתיישנות בשל נקיטת הליכים בבית המשפט בנסיבות מיוחדות (סעיף 15 לחוק).

שלישית – חוק ההתיישנות חל רק מקום שטענת ההתיישנות נטענה בהזדמנות הראשונה (סעיף 3 לחוק). מכאן שטענת ההתיישנות ניתנת לויתור ועל כל פנים מגבלת ההתיישנות אינה חלה מקום שלא הועלתה הטענה במועד.

 ורביעית – בשרות הציבורי מקובל שטענת התיישנות אינה מועלית כדבר שבשיגרה. כך, הרשויות הכפופות להנחיותיו והוראותיו של היועץ המשפטי לממשלה אינן מורשות לטעון טענת התיישנות בלא אישור היועץ לכך במפורש. מכאן שטענת התיישנות אינה חזות הכל ויש להעלותה תוך ריסון עצמי ובמקרה המתאים בלבד.

מאפיינים אלה מלמדים שעקרונות ההתיישנות וכללי ההתיישנות אינם דווקנים ומוחלטים. מדובר בכללים גמישים אשר מן הראוי להתאימם לנסיבות השונות ולמצבים המשתנים הבאים בפני ערכאות השיפוט.

28.
בענייננו קבע בית הדין האזורי, בצדק, כי אין תחולה לחריג מן החריגים הקבועים בחוק ההתיישנות ולכן מגבלת ההתיישנות הקבועה בו שרירה וקיימת לגבי תקופה של שלוש שנים (אפריל 89 – אפריל 2001). עם זאת, בית הדין האזורי לא ראה בכך חזות הכל, ומכח עקרון תום הלב קבע כי, בנסיבות העניין, העיריה מנועה מלהעלות את טענת ההתיישנות.


סבור אני שצדק בית הדין האזורי בגישתו. מקום שקיימת תחולה אפריורית להוראות חוק ההתיישנות, ניתן לבחון את השאלה האם, בנסיבות כל עניין, העלאת טענת ההתיישנות מוצדקת ועולה בקנה אחד עם חובת תום הלב. בחינה זו הינה חיצונית לחוק ההתיישנות והיא משתרעת בתחומי היחסים החוזיים שבין עובד ומעסיק. בחינה זו אפשרית במיוחד, מקל וחומר, בתחומי היחסים החוזיים הקיבוציים, בהם קיימת חובה מוגברת לנהוג בדרך מקובלת ובתום לב. זאת ועוד, ביחסי קירבה מיוחדים כמו בענייננו, ניתן לבחון את ההצדקה בהעלאת טענת התיישנות גם – ואולי בעיקר - על פי דיני המניעות, במיוחד כאשר מדובר בטענת התיישנות המועלית על ידי גוף ציבורי הפועל על פי דין. ככל שהיחסים בין הצדדים קרובים יותר וככל שמדובר בגוף ציבורי - בין אם הוא פועל על פי דין ובין אם לאו - כך ייטה בית הדין לראות עצמו מוסמך לבחון טענות בדבר ההצדקה שבהעלאת טענת התיישנות. ודוק: בחינה זו אינה נעשית מתוך שיקול דעת כזה או אחר המסור לבית הדין בסוגיה זו. בחינה זו נעשית על פי כללי משפט נוהגים ומחייבים, בין אם מכח החובה לנהוג בתום לב ובין אם מכח דיני המניעות – שני תחומים החיצוניים לדיני ההתיישנות גופם שמקורם בחוק ההתיישנות.

29.
נקיטת הליך משפטי או העלאת טענה משפטית אינם דבר של מה בכך. מדובר בצעד משמעותי הגורר את הצד שכנגד להתדיינות, להוצאות כספיות ולטרחה. אדם הנוקט הליך משפטי נגד רעהו חייב לנהוג בדרך מקובלת ובהגינות. עליו לנקוט בהליכים הנחוצים לצורך מימוש זכותו אך לא מעבר לכך. עליו לנהוג גישה מרוסנת בהעלאת טענות, להימנע מהעלאת טענות סרק או טענות קנטרניות ופוגעניות ובכלל לנהוג ביריבו מידה של איפוק וכבוד. נקיטת הליך משפטי אינה הסתערות פרשים בערבה. לא כל טענה אפשרית אמנם נחוצה ולא כל טענה נחוצה ראויה היא. בתי המשפט רשאים לבקר התנהגותו של בעל דין במסגרת טענה אפשרית של שימוש לרעה או שימוש לא ראוי בהליכי בית המשפט. טענה זו יכולה להבחן, בין השאר, על ידי עקרונות של תום לב החלים על יחסי צדדים להתדיינות משפטית מכח סעיפים 39 ו-61 לחוק החוזים (חלק כללי). דין זה חל ביחסים שבין צדדים רגילים להליך משפטי, והוא יחול – בקפדנות וביתר שאת – בין צדדים המקיימים ביניהם יחסי עבודה, קל וחומר יחסי עבודה קיבוציים, בן בנו של קל וחומר ביחסי עבודה שכאלה ברשות ציבורית.

30.
בצד בחינת התנהגותו של צד להליך משפטי במושגים הרחבים של "תום לב" ו"דרך מקובלת", ניתן - במקרה המתאים – לבחון את התנהגותו של צד גם על פי כללי המניעות החלים במשפטנו. כללים אלה, שמקורם בדיני היושר באנגליה, מאפשרים לצד מתגונן לטעון כי התובע מנוע מלנקוט צעד כלשהו אם יצר מצג כלפי הנתבע, הנתבע הסתמך על מצג זה וכתוצאה מכך שינה מצבו לרעה (ע"א 689/69 תריסול נ' קובובי, פ"ד כח(1) 75). בהתקיים תנאים אלה יכול בית המשפט לפסוק כי התובע מנוע מלנקוט צעד, ובכלל זה להעלות טענה משפטית. יושם אל לב כי לצורך בחינת ההצדקה שבהעלאת טענת ההתיישנות על פי כללי המניעות, העיריה היא "התובע" והמשיבים הם "הנתבעים" שהרי טענת ההתיישנות מועלית על ידי העיריה, היא מכוונת כלפי המשיבים ועליהם להתגונן מפניה.

31.
בחינת נסיבות ענייננו מביאה אותי למסקנה, אליה הגיע גם בית הדין האזורי, שלא היתה הצדקה מלפני העיריה להעלות טענת התיישנות כלפי המשיבים, בין אם מכח החובה לנהוג בתום לב ובין אם על פי כללי המניעות:

(1)
קיזמן ושני חבריו הם חלק מקבוצת הכבאים המשרתים בעיריה והמשיבים גם הם חלק מקבוצה זו. ביחסי עבודה קיבוציים, גם כאשר מדובר בקבוצת עובדים קטנה כמו כאן, אין זה בלתי שכיח שמוגשת תביעה "ייצוגית" על ידי מיקצת חברי הקבוצה, המביאים את עניינם בפני בית הדין. במקרה שכזה מקובל לראות בתביעה מסוג זה "תביעת מבחן" (TEST CASE), אשר תוצאותיה יחולו על כלל חברי הקבוצה. אין כל אינדיקציה לכך שמצב זה אינו חל בענייננו.

(2)
אדרבה, במסגרת תביעתם של קיזמן וחבריו, טענה העיריה במפורש כי אמנם כך הוא. בסעיף 10 לכתב ההגנה באותה תביעה נטען: 

"אשר על כן, להכרעות המשפטיות בתביעה זו (תביעת קיזמן וחבריו – ש.צ.) תהיה השלכה על כלל הכבאים העובדים עבור הנתבעת (היא העיריה – ש.צ.), ויתכן אף כי הגשת תביעה "פרטית" זו על ידי התובעים (קיזמן וחבריו – ש.צ.) הינה חלק מן הויכוח הכולל שבין כלל הכבאים לבין הנתבעת".

הצהרה זו של העיריה במשפט קיזמן יכולה היתה לטעת בקרב המשיבים את ההנחה שכל הכרעה סופית ומחייבת במשפטם של קיזמן וחבריו תוחל גם עליהם. זהו מצג שיצרה העיריה כלפי המשיבים, עליו הם הסתמכו. הצהרה שכזו מטעם העיריה במשפטם של קיזמן וחבריו – וליתר דיוק מצג שכזה – חייב את העיריה לשקול היטב את ההצדקה שבהעלאת טענת התיישנות כלפי המשיבים השוללת את המצג. זאת, ככל המסתבר, לא נעשה.

(3)
עניין לנו ביחסי עבודה קיבוציים נמשכים, בהם קיימת חובה מוגברת לנהוג בתום לב ובהגינות איש כלפי רעהו. בנסיבות שנוצרו, אין זה מן הראוי שהמשיבים, המהווים קבוצת עובדים הממתינה בתום לב לפסיקה בעניין של חבריהם שתבעו (קיזמן וחבריו) בהתבסס על מצג ומתוך תקווה ואמונה שתוצאות הפסיקה יחולו גם עליהם, ובסופו של דבר פסיקה זו אינה מיושמת עליהם והם נאלצים לנקוט הליך ליישום אותה פסיקה – יחסמו לגבי חלק מתביעתם בטענת התיישנות. זהו מקרה הזועק לשמים וטעון תיקון על ידי פסיקת בית הדין.

(4)
קיזמן ושני חבריו והמשיבים חד הם. מדובר באותה קבוצה של עובדים המבצעת אותה עבודה. אין כל הצדקה או טעם ענייני להחיל את פסיקת קיזמן על קיזמן ושני חבריו בלבד ולהימנע מלהחיל את הפסיקה על המשיבים. עמדת העיריה יוצרת מציאות מפלה בלתי מוצדקת ובלתי מוסברת בין שתי קבוצות עובדים, וליתר דיוק בין שני חלקים של אותה קבוצה, אשר אין כל הבדל ענייני ביניהם. זוהי אפלייה בלתי מוסברת ובלתי סבירה, הדורשת התערבות ותיקון.

(5)
המשיבים לא השהו את תביעתם יתר על המידה. כפי שציין בית הדין האזורי (סעיף 73), פסק הדין של בית הדין האזורי בפרשת קיזמן ניתן בחודש מאי 1996 והעיריה יישמה אותו על כלל הכבאים מאותו מועד ואילך. פסק הדין של בית הדין הארצי בפרשת קיזמן ניתן בינואר 1997 ובחודש פברואר 1998 ניתן פסק הדין המשלים. בשל חילוקי דעות, רק בחודש אוגוסט 1998 בוצע פסק דין קיזמן לגבי קיזמן ושני חבריו ובמועד זה דרש ועד הכבאים להחיל את פסיקת קיזמן על המשיבים אך לא נענה (סעיף 83 לפסק הדין). עמדת העיריה השוללת דרישה זו של הועד הועלתה לראשונה בישיבת המשא ומתן מיום 14.10.98, ותביעת המשיבים הוגשה באפריל 1999. בנסיבות העניין, פרק זמן של 6 חדשים, אשר במהלכו התקיים משא ומתן להסכם חדש, אינו בבחינת השתהות שמעבר למידה הסבירה.

לסיכום נקודה זו יאמר כי העיריה לא פעלה באמות מידה של הגינות ותום לב בהעלאת טענת ההתיישנות כלפי תביעת המשיבים. מעבר לכך העיריה  יצרה כלפי המשיבים מצג כי עניינם יהיה כמו זה של קיזמן וחבריו, המשיבים הסתמכו על כך ועם חלוף תקופת ההתיישנות שינו מצבם לרעה, לגבי חלק מן התביעה. בכך התקיימו במשיבים גם התנאים המקיימים טענת מניעות. מצב זה מחייב תיקון והתערבות כפי שעשה, בצדק, בית הדין האזורי.

32.
בית הדין האזורי ערך חישוב מדוקדק של עצירת מרוץ ההתיישנות בתקופה שבין מאי 1996 עד אוקטובר 1998 (סעיפים 83 – 84) והגיע למסקנה שתביעת המשיבים התיישנה לפרק זמן של חמישה חדשים (נובמבר 1998 – מרץ    1999). לא מצאתי הצדקה להתערב במסקנה זו של בית הדין האזורי ולדעתי יש לדחות את ערעור המשיבים בנקודה זו.

קיזוז

33.
בבית הדין האזורי טענה העיריה כי מכל סכום שייפסק למשיבים, יש לקזז את הפרשי השכר ששולמו להם ביתר בתקופה ב' (מאי 93 – יוני 95; סעיף 5 לעיל), תקופה בה חושב ערך שעה על בסיס של 173 שעות חדשיות במקום על בסיס של 184 שעות.  בית הדין האזורי דחה טענה זו. בית הדין האזורי סבר כי בפרשת קיזמן פסק בית הדין האזורי כי אין העיריה רשאית לקזז מן התובעים שם סכומים ששולמו להם ביתר וכי בית הדין הארצי אישר קביעה זו במשתמע ובכך נוצר השתק פלוגתא המחייב את המשיבים (סעיפים 88 – 92). כמו כן הסתמך בית הדין האזורי על ההסדר הדיוני שנערך בפניו, בו הוצהר כי בפרשת קיזמן העיריה לא דרשה ולא גבתה את סכומי היתר ששולמו בתקופה ב' וכי על העיריה לפעול באורח שוויוני כלפי עובדיה (סעיפים 93 – 95).

34.
לדעתי בנקודה זו הדין עם העיריה. משעה שנקבע כי על העיריה להחיל על המשיבים את פסיקת קיזמן באשר להפרשי שכר למפרע מיום 1.4.89, על בסיס חישוב ערך שעה לפי 184 שעות חדשיות, חלה פסיקה זו על כל התקופה שמחודש יוני 1996 לאחור עד אפריל 1989, לרבות על תקופה ב'. צודקת העיריה בטענתה כי הימנעות מן הקיזוז מביאה לכך שהמשיבים מחזיקים בחבל בשני קצותיו: הם גם יקבלו הפרשי שכר בשל חישוב המבוסס על 184 שעות חדשיות לעומת 208 שעות חדשיות (תקופות א' ו-ג') וגם יהנו מחישוב גבוה מזה בתקופה ב', המבוסס על 173 שעות חדשיות במקום 184 שעות. תוצאה זו אינה צודקת שהרי המשיבים זכאים לחישוב המבוסס על 184 שעות חדשיות בכל התקופה.

35.
לא מצאתי בפסק הדין של בית הדין הארצי בפרשת קיזמן משום אישור משתמע לשלילת זכות הקיזוז בפסק הדין של בית הדין האזורי שם. יש לזכור כי פסק הדין של בית הדין האזורי בפרשת קיזמן שלל את זכותם של התובעים שם לתשלומי שכר למפרע ושאלת הקיזוז העומדת בפנינו לא עמדה לדיון שם.


בית הדין הארצי שינה קביעה זו אך גם הוא לא התייחס במפורש לטענת הקיזוז. משום כך גם לא נוצר בעניין זה כל השתק פלוגתא.


אשר להסדר הדיוני – העובדה שהעיריה לא דרשה ולא קיזזה מקיזמן וחבריו הפרשי שכר ששולמו להם ביתר, אינה מלמדת שאין העיריה זכאית לעשות זאת כלפי המשיבים. אכן, על העיריה לפעול בהגינות ובשוויוניות כלפי כל עובדיה, ויש להניח שהיא תמצא את הדרך הנאותה "ליישר קו" בין המשיבים כאן לבין קיזמן וחבריו.


לדעתי יש אפוא לקבל את ערעור העיריה בנקודה זו ולקבוע כי מכל סכום המגיע למשיבים רשאית העיריה לקזז סכומי יתר ששולמו להם בתקופה ב' בשל חישוב ערך שעה על בסיס 173 שעות חדשיות במקום 184 שעות.

הפרשות לקופת גמל וקרן השתלמות
36.
בבית הדין האזורי ביקשו המשיבים לפסוק כי מכל סכום שייפסק להם כהפרשי שכר יופרשו תשלומים לקופות גמל (5% לקופת גדיש, 1% לקופת התגמולים של העיריה) ולקרן השתלמות (7,5%). בית הדין האזורי דחה תביעה זו מן הטעם שהמשיבים נמנעו מלהגיש לבית הדין את ההסכמים הקיבוציים או המסמכים האחרים המלמדים על זכאותם להפרשות אלה (סעיף 100 לפסק הדין). על כך מערערים המשיבים בפנינו וטוענים כי ראיות לזכאותם להפרשות לקופות גמל ולקרן השתלמות היו בפני בית הדין האזורי בתצהירו של מר טוביה וינשטיין.

37.
סבור אני שהדין בנקודה זו עם המשיבים. זכאותם של המשיבים להפרשות לקופת גמל ולקרן השתלמות אינה שנויה במחלוקת אמיתית. בעיריה קיימים הסדרי הפרשות לקרנות האמורות ואין זה מתקבל על הדעת שהעיריה תתכחש לדבר. מעבר לכך, בסעיף 17 לתצהירו של מר וינשטיין יש התייחסות לזכות זו של המשיבים ושם הובאו כל הפרטים הנוגעים לדבר. פרטים אלה לא הוכחשו על ידי העיריה. יש לזכור כי הוסכם בבית הדין האזורי שהמצהירים לא יחקרו על תצהיריהם, ולא הובאו ראיות נוספות על התצהירים. בנסיבות אלה אין לבוא חשבון עם המשיבים על שלא טרחו והגישו את המסמכים עצמם ויכול היה בית הדין האזורי להסתפק באמור לעניין זה בתצהיר שלא הוכחש ולא הופרך.


לדעתי יש איפוא להצהיר שמכל הפרש שכר לו זכאים המשיבים לפי פסק הדין של בית הדין האזורי, לאחר קיזוז תשלומי היתר ששולמו להם לתקופה ב', יופרשו גם סכומי כסף לקופות גמל ולקרן השתלמות כאמור בתצהירו של מר וינשטיין.

הפרשי הצמדה וריבית

38.
בית הדין האזורי פסק למשיבים הפרשי שכר למפרע, אך נמנע מלפסוק להם הפרשי הצמדה וריבית. הערעור שכנגד של המשיבים מכוון גם לנקודה זו.


אני סבור כי צודקים המשיבים בטענתם זו. מדובר בפסיקת הפרשי שכר למפרע וכלל הוא שפסיקה שכזאת כרוכה בתשלומי ריבית והפרשי הצמדה. הימנעות מפסיקת הפרשי הצמדה וריבית אפשרית אך היא טעונה הסבר והנמקה מיוחדים. זאת לא נעשה בענייננו.

עם זאת ראוי לזכור כי תביעת המשיבים בבית הדין האזורי היתה לתשלום הפרשי שכר בצירוף הצמדה בלבד (סעיף 13 לכתב התביעה בבית הדין האזורי ופירוט סכום התביעה שבכותרת). לכן, לא יהיה זה מן המידה שיינתן סעד מעבר למה שנתבע בבית הדין האזורי.


לדעתי יש אפוא להצהיר שלכל הפרש שכר המגיע לכל אחד מן המשיבים יצורפו הפרשי הצמדה בלבד מתום כל חודש בו אמור היה הפרש השכר להשתלם ועד התשלום בפועל.

סעד אופרטיבי
39.
בתביעה שכנגד מלינים המשיבים על כך שבית הדין נתן סעד הצהרתי ולא הוציא תחת ידיו צו אופרטיבי המחייב את העיריה לפעול על פי פסק הדין.


אני סבור שרשאי היה בית הדין להסתפק בסעד הצהרתי. יש לזכור כי עניין לנו ברשות ציבורית הפועלת על פי דין אשר חזקה עליה שהיא מכבדת פסקי דין אף בלא ציווי אופרטיבי מפורש. אני סומך ובטוח שלאחר שנות התדיינות מרובות, ולפחות מעתה ואילך, יפעלו הצדדים במשותף ליישור ההדורים ביניהם בדרך של הדברות ישירה וברוח טובה ונכונה. מתוך תקווה זו הייתי נמנע מליתן צו אופרטיבי כדרישת המשיבים שכן אין לי ספק שהעיריה תקיים את פסק הדין כלשונו וכרוחו.

סוף דבר

40.
לסיכום הדיון בערעור ובערעור שכנגד אני מציע לפסוק לאמור:

(1)
יאושר פסק הדין של בית הדין האזורי לפיו זכאים כל אחד מן המשיבים לחישוב ערך שעה על בסיס 184 שעות חדשיות לכל התקופה שמיום 1.4.1989 ועד 30.6.1996.

(2)
לסכומים המגיעים לכל אחד מן המשיבים יצורפו הפרשי הצמדה בלבד מן היום בכל חודש בו אמור היה להשתלם כל הפרש ועד התשלום בפועל.

(3)
מכל סכום שישולם למשיבים כאמור לעיל, רשאית העיריה לקזז סכומי יתר ששולמו להם בתקופה ב' (מאי 93 – יוני 95) בעקבות חישוב ערך שעה בתקופה זו על בסיס 173 שעות חדשיות במקום 184 שעות. כל סכום שיקוזז כאמור יישא הפרשי הצמדה מן היום שבו שולם ועד למועד ביצוע הקיזוז.

(4)
מכל סכום המגיע למשיבים לאחר הקיזוז כאמור, יופרשו סכומים לקופות גמל וקרן השתלמות על פי ההסדרים שבתוקף הנוהגים בעיריה וכאמור בסעיף 17 לתצהירו של מר וינשטיין.

(5)
העיריה תישא בהוצאות המשיבים בערעור זה בסכום של 10,000 ש"ח.

הנשיא סטיב אדלר

     קראתי בעיון את פסק דינו של חברי, השופט צור, אך הגעתי למסקנה שונה. לדידי יש לקבל את ערעור העירייה בעניין חישוב שעות עבודתם של הכבאים למפרע מיום 1.4.1989 ולדחות את הערעור שכנגד בסוגיית ההפרשות לקופת גמל וקרן השתלמות.

     להבהרת דעתי אעמוד על הטעמים שביסוד מסקנותיי.

חוק ההתיישנות ותום לב -
[2] חברי מגיע בפסק דינו למסקנה, כי מאחר שהעירייה לא פעלה באמות מידה של הגינות ותום לב בהעלאת טענת ההתיישנות כלפי תביעת המשיבים יש לאשר את קביעת בית הדין האזורי, כי על אף שבעניינם של המשיבים חלה התיישנות אין תחולה להוראות חוק ההתיישנות, תשי"ח – 1958, וכפועל יוצא להגנה הניתנת מכוחן. חברי מונה בפסק דינו ארבעה מאפיינים של דיני  ההתיישנות שיש בהם כדי ללמד שהמדובר בכללים גמישים, שמן הראוי להתאימם לנסיבות השונות ולמצבים השונים הבאים בפני ערכאות השיפוט, במיוחד כן כאשר המדובר ביחסי עבודה קיבוציים ובטענת התיישנות הנטענת על ידי גוף ציבורי. 

     אינני מקבל את עמדת חברי האמורה. לטעמי, נודעת חשיבות רבה לעקרון ההתיישנות במשפט העבודה בכלל ובמקרה דנן בפרט. כך, העירייה פעלה באמות מידה של תום לב והגינות משהעלתה את טענת ההתיישנות. לעומת זאת המשיבים הם שלא פעלו באמות מידה של תום לב והגינות וזאת, בעצם הגשת תביעתם. לפיכך, אין מקום לשלול את זכותה של העירייה להסתמך על הגנת ההתיישנות.

הגנת ההתיישנות

 [3] בראש אדגיש, כי אין במאפיינים של דיני ההתיישנות שמנה חברי, השופט צור, כדי להוביל למסקנה שבתחום משפט העבודה, ובתוך כך בתחום יחסי העבודה הקיבוציים, יפורשו דיני ההתיישנות בצמצום.

     יש טעם רב בכך שתביעות תוגשנה תוך זמן סביר מהמועד שבו נוצרה עילתן. אנשים וגופים מכלכלים את מעשיהם למשך תקופה סבירה. מסמכים כמו כרטיסי עבודה, פנקסי חופשה, תיקים אישיים של עובדים ופרוטוקולים של ישיבות נשמרים לתקופה מוגבלת. כך, בדרך כלל תקציבים של עסקים, ואף של אנשים פרטיים נקבעים מראש לתקופה בת שנה או מספר לא גדול של שנים ובוודאי לא מעבר לשבע שנים. מעסיקים ועובדים זכאים לדעת אם הם חשופים לתביעות ולחובות. הם זכאים לדעת שתביעה תוגש נגדם רק בתוך תקופה התיישנות ועל-כן עליהם לשמור את ראיותיהם רק בתקופה זו. ככל שחולף זמן רב יותר בין התרחשות אירוע לבין הגשת תביעה בגינו כך גדל הקושי לקבוע את העובדות הנכונות והמלאות לגביו. משכך, הכלל הוא, כי בתי הדין לעבודה אינם רואים בעצם העלאת טענת ההתיישנות משום חוסר תום לב או פגם מוסרי כלשהו וממילא לא יפורש תמיד חוק ההתיישנות על דרך הצמצום. יש ליתן לחוק ההתיישנות תוקף מלא וליישמו  בהתאם לתכליתו.
     ביסוד מוסד ההתיישנות עומד איזון אינטרסים של גורמים שונים. כך למשל, עניינו של הנתבע מחייב כי לא יידרש לשמור על ראיותיו לזמן בלתי מוגבל; תוגבל ותתוחם התקופה בה יהיה חשוף לתביעה; האינטרס הציבורי מחייב שבתי המשפט לא יעסקו בעניינים שעבר זמנם; ותינתן לבעלי הדין שהות של שבע שנים לעשות לפתרון הסכסוך מחוץ למערכת השיפוט.   

     ער אני לפסיקתו של בית המשפט העליון, מפי הנשיא ברק, כי: 

"כוח הפנייה לבית המשפט חייב לפעול במסגרת דיני התיישנות, ובדינים אלה יש לעשות שימוש בתום לב".  

אשר לאפשרות להתגבר על הוראות חוק, ובתוך כך על תקופת התיישנות באמצעות עקרון תום הלב כותב הנשיא ברק בספרו,  פרשנות במשפט  - פרשנות חקיקה כי חזקה היא שתכליתו (האובייקטיבית) של כל דבר חקיקה היא להגשים את עקרון תום הלב ביחסים בין אישיים וכי:

"לאור המקום הנכבד הניתן לו [לעקרון תום הלב - ס.א.] כעקרון 

יסוד, דומה שראוי הוא לדרוש כי רק לשון ברורה, חד משמעית ומפורשת, יהא בכוחה לדחוק את תחולתה של חזקת תום הלב". 

עם זאת, אין בגישה זו כדי להביא לפירוש מצמצם של חוק ההתיישנות. עמד על כך הנשיא ברק משקבע:

"מסכים אני לפסק דינו של חברי השופט ריבלין. בא אני אך להעיר על דבריו כי "בתי המשפט נוטים לפרש את הוראות ההתיישנות על דרך הצמצום"..... את חוק ההתיישנות - וכמו כל חוק אחר - אין לפרש לא באופן מצמצם ולא באופן מרחיב. יש לפרשו על פי תכליתו....לעתים יביא הפירוש לתוצאה המצמצמת את ההתיישנות. לעתים הפירוש יביא לתוצאה המרחיבה את ההתיישנות. כל מקרה ונסיבותיו; כל אירוע ותכליתו". 
  

ובפרשה אחרת הוסיף השופט אור:

"...לא ניתן לקבל את הגישה הגורפת שלפיה בכל מקרה יש לפרש הוראות התיישנות באופן מצמצם. מאחורי מוסד ההתיישנות עומדים שיקולים והצדקות מסוימים. אכן, כאשר במקרה נתון לא מתקיימים שיקולים והצדקות אלו, ניתן להתייחס אל טענת ההתיישנות המועלית בו כאל טענה דיונית, טכנית, ולנסות לצמצם את היקפה ככל שניתן. לא כן כאשר השיקולים וההצדקות שמאחורי מוסד ההתיישנות תקפים ורלוואנטיים. במקרים כאלו יש ליתן להוראות ההתיישנות את מלוא תוקפן". 

     עם זאת, לטעמי, רק במקרים של חוסר תום לב קיצוני יש מקום לערוך את האיזונים הללו ולהגיע לשלילת זכותו של נתבע, כפי שהיא עולה מהוראות חוק ההתיישנות, להתגונן על ידי העלאת טענת ההתיישנות . 

מן הכלל אל הפרט – העירייה פעלה בתום לב וייתכן שהמשיבים פעלו בחוסר תום לב -

[4] ועד העובדים של הכבאים הינו אורגן של ההסתדרות, ושניהם יחדיו התחייבו בהסכם הקיבוצי המיוחד שנחתם בשנת 1999, כי "אין להם ולא תהיה להם כל דרישה ו/או תביעה להפרשי שכר או תשלומים כלשהם רטרואקטיביים בגין שיטת חישוב ערך השעה ו/או השעה ו/או בגין שכר מינימום... ההסתדרות וועד הכבאים מתחייבים שלא להגיש תביעה קיבוצית בגין תביעות רטרואקטיביות לעניין שיטת חישוב ערך השעה... התחייבות [הנ"ל - ס.א.] מתייחסות לעילות שנולדו בתקופה שקדמה למועד חתימת הסכם זה". חברי השופט צור, ציין את היחסים בין חברי ועד הכבאים, שהגישו את התובענה הראשונה לבין המשיבים, כבאים המיוצגים על ידי אותו וועד, כך: "קיזמן ושני חבריו והמשיבים חד הם. מדובר באותה קבוצה של עובדים המבצעים אותה עבודה..." [סעיף 31.4 לפסק דינו]. ואכן, הכבאים הם קבוצה מגובשת החותמת על הסכמים קיבוצים רבים וזוכה לתנאי עבודה מיוחדים. 

[5] התביעה הראשונה הוגשה בשנת 1994  (תב"ע נד/ 133-2 אברהם קיזמן ואח' - עיריית גבעתיים) על ידי שלושה מחברי ועד הכבאים. בכך קבלה העירייה הודעה, שעובדיה בדעה, כי קיימת עילת תביעה נגדה והיה על העירייה לשמור על המסמכים הנוגעים לדבר במקרה של תביעות כלל הכבאים ולרשום "חוב אפשרי" בתקציבה. 

     אולם, לאחר מכן, הסכימו נציגי ההסתדרות והוועד בהסכם שנחתם ביום 22.2.1999, כי לא יגישו תביעות בעניין חישוב הפרשי שכר, לרבות חישוב ערך שעות עבודה, ואף ישתדלו לשכנע את הכבאים שלא להגיש תביעות אישיות. זאת ועוד,     מחומר הראיות עולה שהעירייה הסתמכה על הגנת ההתיישנות בעת חתימת הסכם 1999. 

ייתכן אמנם, כי שלושת חברי הוועד, ובראשם אברהם קיזמן, הגדירו את תביעתם כ"תביעת מבחן" (test case), כפי שקובע חברי השופט צור. אולם אם כך, הרי שהיה על הכבאים האחרים להגיש תביעות על סמך פסק הדין בעניינם של שלושת חברי הוועד. אולם, מחומר הראיות הוברר שהעירייה והוועד ניהלו משא ומתן לגבי שיפור תנאי עבודתם של הכבאים כאשר העירייה סירבה לשיפור התנאים, מבלי שיוותרו הכבאים מצידם על תביעותיהם לגבי הפרשי השכר נשוא תביעה זו. משהתחייבו הועד וההסתדרות, שלא יגישו תביעות ושיפעילו את השפעתם על הכבאים, שלא להגיש תביעות אישיות, הסכימה העירייה לשיפור תנאי עבודתם של הכבאים בהסכם הקיבוצי האמור שנחתם ביום 22.2.1999. נוסיף, כי המשא ומתן לגבי הסכם 1999 נוהל על רקע פסק הדין של שלושת חברי הוועד והאפשרות שיוגשו תביעות אישיות במטרה לחייב את העירייה ליישם את פסק הדין על כלל הכבאים. מכאן מסקנתי, שנציגי העירייה היו ערים לנסיבות האפשריות של תביעות אישיות והתחשבו בזכותה של העירייה להעלות טענת התיישנות. מנגד, כלל הכבאים היו ערים לזכויותיהם מכוח פסק הדין של שלושת חברי הוועד והמתינו עם תביעותיהם עד אחרי שישיגו שיפורים בתנאי עבודתם מכוח הסכם 1999. הכבאים אכן השיגו שיפורים בתנאי עבודתם במסגרת הסכם 1999 ועליהם לשאת בתוצאה של ההמתנה, היינו – התיישנות חלק מתביעותיהם להפרשי שכר.

     כאמור, לא יבש הדיו על חתימת נציגי ההסתדרות וועד הכבאים על הסכם 1999 והמשיבים הגישו, ביום 8.4.1999, את תביעותיהם נשוא ערעור זה.  

כיצד ראוי לפרש את התנהגות הוועד והמשיבים? הדעת נותנת, שהוועד במקרה זה לא התאמץ דיו לשכנע את הכבאים שלא להגיש תביעות אישיות. ניסיון החיים מלמד שוועד עובדים של קבוצה מגובשת וחזקה, דוגמת הכבאים, מסוגל ברוב המקרים לשכנע עובדים ללכת בדרכו. 

     ככל שהוועד אכן לא השתדל למנוע הגשת תביעות אישיות הרי שפעל בחוסר תום לב בביצוע הסכם. עם זאת, אין באמור כדי להוביל למסקנה שהמשיבים פעלו גם הם בחוסר תום לב. 

     לעומת זאת, ייתכן בהחלט כי הוועד והמשיבים היו מתואמים ביניהם. המשיבים המתינו עם הגשת תביעותיהם עד לאחר קבלת השיפורים בתנאי עבודתם בהסכם 1999. כאמור, תביעותיהם הוגשו כחודשיים לאחר חתימת הסכם זה. כך, הכבאים לא הגישו תביעות אישיות בזמן המשא ומתן לקראת הסכם 1999, על אף שמרוץ ההתיישנות נמשך. העירייה מצדה לא יישמה את פסק הדין בתובענת שלושת חברי הוועד והכבאים האחרים ידעו היטב, כי מספר שנים עברו מבלי שקבלו הפרשי שכר. הם היו רשאים בכל עת להגיש תביעות על סמך פסק הדין של שלושת חברי הוועד, אך נמנעו לעשות כן עד לחתימת הסכם 1999. 

    לכאורה, בהתנהגות זו של המשיבים יש משום חוסר תום לב. בכל מקרה, העירייה לא נהגה בחוסר תום לב ואין מקום לשלול ממנה את הגנת ההתיישנות.

כיצד ראוי לפרש את התנהגותה של העירייה? העירייה הסתמכה על התחייבות הוועד לעשות לשכנוע הכבאים כפרטים שלא להגיש תביעות אישיות, וכן על קיומה של הגנת ההתיישנות. משחתמה על הסכם 1999 היתה העירייה ערה לאפשרות שיוגשו תביעות אישיות נגדה ככל שמאמצי הוועד למנוע זאת לא יצליחו. העירייה אף ידעה, כי תביעות אלה התיישנו והסתמכה על טענת ההתיישנות כהגנה נגדן.

   העירייה לא יישמה את פסק דינו של בית דין זה בעניין שלושת חברי הוועד על כלל הכבאים בתקווה שתגיע להסכם קיבוצי אשר יאפשר זאת. בסוף, אכן הגיעה להסכם כזה והסתמכה על התחייבות הוועד וההסתדרות וכן על זכותה להגנת ההתיישנות. לאמור, אין ראייה שהעירייה פעלה בחוסר תום לב. כמו כן, אין בפנינו ראיה לכך שהעירייה 'משכה' את המשא ומתן בכוונה להביא לדחיית הגשת תביעות המשיבים. על כן, אין מקום להקפיא את מרוץ ההתיישנות בתקופה שבין מתן פסק הדין של שלושת חברי הוועד לבין חתימת הסכם 1999.

[6]     כפי שבית דין זה אינו נותן ידו למעסיק המבקש להתחמק מהתחייבויותיו כלפי עובדיו על ידי החלפת זהות החברה המעסיקה, כך אין מקום להרשות לארגון עובדים להתחמק מהתחייבותו על ידי החלפת זהותו מועד ואורגן של ההסתדרות לחברי ועד כאנשים פרטיים. בהסכם הקיבוצי המיוחד משנת 1999 קיבלו הכבאים תמורה עבור התחייבויותיהם שלא להגיש תביעות. העירייה, מצדה, קבלה תמורה הכוללת התחייבות הכבאים שלא להגיש תביעה בגין חישוב שעות העבודה. קבלת התמורה על ידי הכבאים באמצעות הסכם קיבוצי שנחתם על ידי הארגון היציג שלהם תוך התחמקות מלתת לעירייה את התמורה שהובטחה לה, מהווה, לדידי, חוסר תום לב. 

[7] במקרה דנן שלילת זכותה של העירייה להגנת ההתיישנות מובילה לתוצאה בלתי הוגנת, שכן העירייה הסתמכה על הסכם 1999, שנחתם ביום 22.2.1999. עד לחתימת הסכם זה היה על העירייה לשמור את הראיות הנובעות לחישוב שכר הכבאים, ואילו עם חתימת ההסכם אין לצפות ממנה לעשות כן. 

     לפנינו מערכת יחסי עבודה מתמשכים בין העירייה לבין ועד הכבאים והיא אמורה להיות מושתתת על אימון הדדי וכיבוד הבטחות. 

    חשיבות קיום הבטחות והסתמכות העירייה על הבטחת הכבאים שבהסכם 1999 מודגשת בדיון בסוגיית ההתיישנות, כפי שנראה בהמשך.
[8] במקרה דנן אין מקום לערוך מאזן בין עקרון תום הלב לבין העלאת הגנת ההתיישנות, שכן העירייה העלתה את הגנתה זו בתום לב ואילו חוסר תום הלב בא מצד המשיבים. אולם, גם בהנחה שהמשיבים היו רשאים להגיש את התביעה ופעלו בנפרד מהוועד המייצג אותם, ושעלינו לערוך איזון אינטרסים במקרה זה, עדיין סבור אני, שאין מקום לשלול מהעירייה את זכותה מכוח חוק ההתיישנות. הגנת ההתיישנות של העירייה מעוגנת בעמדתה, כי בחתימת הסכם 1999 עם הכבאים, השתחררה מחשיפתה לתביעות כבאים במישור האישי, ככל שהן התיישנו. בבואה לחתום על הסכם 1999 וליתן תמורה לכבאים עבור התחייבויותיהם שלא להגיש תביעות בעניין הפרשי שכר, הסתמכה העירייה, או יכלה להסתמך, על זכותה לטעון הגנת ההתיישנות. הנחה זו מחזקת את זכותה של העירייה לטעון טענת ההתיישנות.
טענת התיישנות המועלית על ידי גוף ציבורי

[9] אשר להתייחסות של חברי להוראות היועץ המשפטי לממשלה בעניין דיני ההתיישנות ולפיהן, בשירות הציבורי מקובל שטענת התיישנות אינה מועלית כדבר שבשגרה וברשויות הכפופות להנחיותיו והוראותיו של היועץ המשפטי לממשלה נדרש אישורו המפורש של היועץ לכך אבקש להעיר הערות אלה: 

     ראשית, בעניינו המדובר בעירייה וזו אינה כפופה להנחיותיו והוראותיו של היועץ המשפטי לממשלה. 

     שנית, לגוף הדברים, נדמה שחברי מכוון בדבריו אל הנחיית היועץ המשפטי לממשלה לעניין התיישנות (הנחיה מס' 51.006 מתאריך 1.4.1969). דא עקא, שהנחייה זו בוטלה במהלך שנת 2004  ובמקומה באה הנחיית פרקליטת המדינה, הנחייה מס' 16.1. לפי ההנחיה החדשה ככלל, בהליכים אזרחיים, יש לטעון טענת התיישנות ובפרט כאשר טענת התיישנות עשויה להועיל להקטנת הנזק שהמדינה עלולה לחוב בגינו. החלטה באשר לוויתור על טענת התיישנות או עמידה על טענה התיישנות שנטענה היא שדורשת אישור של פרקליט המחוז, שיקבלה בעצה אחת עם פרקליטת המדינה או המשנה לפרקליטת המדינה (עניינים אזרחיים). כך, נקבע שבמקרים שבהם נקבעה תקופת ההתיישנות מיוחדת בחיקוק המתייחס מפורשות לתביעות המוגשות נגד המדינה יש לטעון התיישנות ואף עמידה על הטענה אינה מחייבת קבלת אישור כאמור. אוסיף, המדובר בהנחיות פנימיות של היועץ המשפטי לפרקליטיו, שאינן בהכרח מעניינו של בית הדין ושאין בהן כדי לשלול את זכויותיה של המדינה על פי חוק ההתיישנות. 
[10] לאור כל האמור ולו תשמע דעתי, נקבל את ערעורה של העירייה ונקבע, כי חלקן של תביעות המשיבים שנוצרו שבע שנים קודם להגשת התביעה בגינן ביום 8.4.1999 התיישנו ודינן להידחות. המשיבים ישלמו לעירייה הוצאות בסך 7500 ש"ח. 
הפרשות לקופת גמל וקרן השתלמות

[11] כאמור בסוגיה זו נפרדת דרכי מדרכו של חברי ולטעמי, דין הערעור להידחות. 

בית הדין האזורי קבע, כי המשיבים לא הוכיחו את זכותם להפרשות לקרן השתלמות ולקופת גמל בגין "הפרשי השכר". לטעמי, קביעה זו בדין יסודה ולא מצאתי טעם המצדיק התערבות בה. בית הדין נתן דעתו לאמור בתצהירו של מר ויינשטיין אך סבר, כי אין בו די וכי משלא הוצגו בפניו המסמכים הרלבנטיים לעניין זכאות התובעים להפרשות לקופת גמל ולקרן ההשתלמות, לא הוכח מהו "השכר" המשמש בסיס להפרשות לקופות גמל ולקרן ההשתלמות על פי הוראות ההסכמים החלים על הצדדים. אכן, הטענות לזכאות בתצהירו של מר וינשטיין אינן באות בגדר הוכחה. זכאותם של המשיבים להפרשות לקופת גמל וקרן השתלמות הוכחשה הן בכתב ההגנה (סעיפים 57 - 60) והן במסגרת תצהירו של מר חיים ברזל (סעיפים 67-69). 

     משכך, היה על המשיבים להביא ראיות התומכות בטענותיהם, ושלא עשו כך, דין הערעור להידחות. 

סגנית הנשיא אלישבע ברק-אוסוסקין

בית דין זה פסק בעניין קיזמן (דב"ע נו/3-278 אברהם קיזמן, אלי זולטה ובועז רקיע - עירית גבעתיים, פד"ע לא, 116) בשאלה של חישוב ערך שעת עבודה. המערערים בעניין קיזמן  היו שלושה, שלפחות שניים מהם, בועז רקיע ואלי זולטה, היו חברי ועד העובדים של כבאי גבעתיים. בית דין זה פסק כי יש לחשב את ערך השעה של המערערים על בסיס 184 שעות חודשיות החל מיום 1.4.1989 לגבי כל הכבאים אשר הועסקו על ידי העירייה החל מחודש יולי 1996. בית הדין הארצי בעניין קיזמן חייב את העירייה בתשלום למפרע. העירייה יישמה זאת תוך ששילמה את הפרשי השכר למפרע רק לשלושה המערערים בעניין קיזמן ולא לכלל הכבאים. עם זאת הקביעה העיקרית בעניין קיזמן היתה שהכבאים אינם זכאים לחישוב ערך שעה לפי 173 שעות חודשיות. הוסכם על הצדדים כי העירייה לא גבתה החזר של ההפרש לתקופה בה חושב השכר לפי ערך שעה של 173 שעות עבודה. פסק דיננו בעניין קיזמן, שניתן על ידי הנשיא מנחם גולדברג, ניתן  בחודש ינואר, 1997, שם נקבעו העקרונות. בחודש פברואר, 1998 ניתן פסק דין משלים לגבי אופן החישוב.

ביום 22.2.99 נחתם הסכם קיבוצי מיוחד שנכנהו "הסכם 99". הסכם קיבוצי זה בא להסדיר את תנאי עבודתם של כלל הכבאים בעירייה. להסכם 99 קדם משא ומתן ארוך בין עיריית גבעתיים להסתדרות העובדים, הסתדרות הפקידים וועד כבאי גבעתיים. הדבר עולה מהמבוא להסכם 99:

הואיל: ובין הצדדים נתגלעו חילוקי דעות בעניין תנאי העסקתם של הכבאים בעיריית גבעתיים, והצדדים מבקשים להסדיר את חילוקי הדעות לעניין תנאי העסקתם, לרבות שכר, תוספות שכר ונלווים, של הכבאים במסגרת הסכם קיבוצי.

והואיל: והצדדים הגיעו ביניהם לאחר מו"מ ממושך להסכמות בדבר תנאי העסקה, והצדדים מבקשים לעגן את ההסכמות שהושגו במהלך מו"מ זה כאמור בהסכם קיבוצי זה

עינינו הרואות כי התקיים משא ומתן ממושך בין הצדדים באשר למכלול הזכויות של הכבאים עובדי עיריית גבעתיים תוך שההסתדרות ויתרה על תשלום למפרע של הפרשים בגין חישוב ערך שעת עבודה. 

המחלוקת

שתיים הן השאלות העולות בפנינו. האחת, מהי השפעת יחסי הגומלין בין עובד אינדיבידואלי למעסיקו כאשר נחתם הסכם קיבוצי. מהו גדר ההשפעה של הסכם קיבוצי על החובות החלות על עובד האינדיבידואלי. השנייה, האם התיישנו התביעות. היה ונגיע למסקנה כי הדרך לתבוע את העירייה לגבי תשלום למפרע של חישוב שכר שעה חסומה בפני המערערים לאור הסכם 99, יתייתר הדיון בשאלת ההתיישנות. נבחן לכן את השאלה הראשונה תחילה. 

שאלה זו עניינה האם הסכם 99 חוסם בפני המערערים את הדרך להגיש תביעות אישיות בגין תשלום למפרע של הפרשים לאור שינוי בסיס חישוב שעת עבודה לפי פסק דין קיזמן. הטענה של העירייה לפיה אין המערערים רשאים לתבוע וטענת המערערים לפיה הם רשאים לתבוע אישית, שתי טענות אלו סומכות על סעיפי ההסכם כדלהלן:

ו. 
תביעות הכבאים בגין חישוב שכרם

12.
ההסתדרות וועד הכבאים  מצהירים כי אין להם ולא תהיה להם  כל דרישה ו/או תביעה להפרשי שכר או תשלומים כלשהם רטרואקטיביים  בגין שאלת חישוב  ערך השעה  ו/או בגין שכר מינימום.

13.
ההסתדרות וועד הכבאים מתחייבים שלא להגיש תביעה  קיבוצית בגין  תביעות רטרואקטיביות לעניין שיטת חישוב  ערך השעה ו/או שכר מינימום.

14.
למען הסר ספק, ההתחייבויות כאמור בפרק זה מתייחסות לעילות שנולדו בתקופה שקדמה למועד חתימת הסכם זה.

על מנת להחליט בשאלה עלינו לבחון את הסכם 99 בכללותו ואת הרקע לכריתתו. כן נדון בשאלה לאור עקרונות משפט העבודה הקיבוצי. 

הסכם 99 

הסכם 99 דן במכלול תנאי העבודה לכבאי עיריית גבעתיים. כך לשם דוגמא הוא דן בתקופת הניסיון עד לקבלת קביעות, באחזקת רכב, בתשלום בעת היעדרות, בתשלום בגין כריכים, דירוג שכר, הפרשות רטרואקטיביות לקופות גמל, תשלום בגין שירותים נוספים ועוד. הבאנו זאת על מנת להצביע על כך שמדובר בהסכם קיבוצי מקיף הקובע מכלול של זכויות לעובדים. על הרקע לכריתתו של הסכם קיבוצי זה עמדו העדים בעדויותיהם הראשיות שהוגשו לבית הדין בדרך של תצהירים על ידי מי שלקחו חלק במשא ומתן לקראת כריתת הסכם 99. מר בועז רקיע, חבר ועד הכבאים, הצהיר כי העירייה דרשה מהעובדים בשלב מוקדם של המשא ומתן שהעובדים יוותרו על זכותם להגיש תביעה למימוש זכויותיהם בנושא חישוב ערך השעה וועד העובדים דחה דרישה זו. לדברי מר בועז רקיע סוכם בסופו של דבר כי לעובדים כפרטים תהא שמורה הזכות המלאה לתבוע בתביעה אינדיבידואלית את זכויותיהם הנובעות משינוי ערך השעה. הגבלה לתבוע בנושא זה כפי שנקבעה בסעיפים שהבאנו לעיל חלה אך על תביעה קיבוצית של ועד העובדים וההסתדרות. מר חיים ברזל, מנכ"ל העירייה, העיד בתצהירו כי מכיוון שהתקיים בין הצדדים משא ומתן על תנאי העבודה הבהירה העירייה להסתדרות ולועד כי אם בכוונת העובדים לדרוש תשלום עבור הפרשי שכר בגין העבר אין כל טעם בקיום המשא ומתן. אליבא דנציגי הכבאים עם חתימת ההסכם הקיבוצי המסדיר הטבות שונות שתינתנה לכבאים הם התחייבו כוועד לא להגיש תביעה רטרואקטיבית בסוגית חישוב ערך השעה וכן הם התחייבו כי יעשו את מירב המאמצים לשכנע את יתר הכבאים לוותר על דרישותיהם בעניין זה. לאחר הבהרה זו המשיכה העירייה במשא ומתן ליישוב חילוקי הדעות ולעוגנם בהסכם קיבוצי. 

תביעות אינדיבידואליות בגין חישוב ערך שעת עבודה לגבי העבר לאחר כריתת הסכם 99

חברי השופט שמואל צור למד מהתצהירים כי רק הועד וההסתדרות התחייבו לא להגיש תביעות. כל שהם התחייבו הוא לעשות את מירב המאמצים לשכנע את יחידי הכבאים להימנע מהגשת תביעות נגד העירייה. תצהירי העדים משקפים את הפשרה בין הצדדים שבאה לידי ביטוי בסעיפים 12 ו- 13 להסכם 99. זו היתה גם דעתו של בית הדין האזורי. בית הדין האזורי הגיע למסקנה כי הצדדים הגיעו לידי פשרה לפיה הארגון והועד לא יהיו רשאים להגיש תביעות אך העובדים הבודדים יהיו רשאים לעשות זאת. 

בעיני גישה זו אין לקבלה. היא נוגדת את עקרונות משפט העבודה הקיבוצי. משפט העבודה הקיבוצי משלים את משפט העבודה המגן. משפט העבודה המגן תכליתו להגן על עובדים שלהם עמדת מיקוח חלשה כלפי מעסיקם או מעסיקם הפוטנציאלי. משפט העבודה הקיבוצי בא להביא את הצדדים הקיבוציים לעמדת מיקוח מאוזנת. המשא ומתן בין ארגון עובדים ומעסיק או ארגון מעסיקים נושאים ונותנים ביניהם על זכויות וחובות העובדים. עבור העובדים תכליתו של ההסכם הקיבוצי היא שהקיבוץ נושא ונותן תחתם. יתרונו של משפט העבודה הקיבוצי עבור המעסיקים הוא שאין עליהם לשאת ולתת עם כל עובד בנפרד. על מנת לקנות יתרון זה מוותרים המעסיקים על עניינים מסויימים בתנאי העבודה. המשא ומתן בין הצדדים  הקרוי עתה social dialogue מביא בסופו של יום לויתורים הדדיים. העובדים זוכים לזכויות מעבר לזכויות המגן. המעסיקים מוותרים על יתרונות מסויימים לטובת העובדים ובתמורה הם מקבלים שקט תעשייתי ויחסים מאוזנים עד למשא ומתן לקראת כריתת הסכם קיבוצי חדש. ראוי לציין כי בישראל כמו במדינות אירופה הקונטיננטליות הכלל הוא שהסכמים קיבוציים כובלים את הצדדים מבחינה משפטית. הצדדים אינם רשאים להסכים על תנאים גרועים מאלה המוסכמים בהסכם קיבוצי. תנאי ההסכם הקיבוצי מחייב את הצדדים. מבחינה זו במדינות הקונטיננט רואים את התניות בהסכם הקיבוצי כמקבילים לחוקי מגן (ראו European Labour Law by Ruth Nielsen, קופנהגן, 2000 עמוד35).

סעיף 19 לחוק הסכמים קיבוציים, כמו הוראות חוק מקבילות בשיטות משפט ארופאיות אחרות, קובע:

זכויות וחובות של עובד ומעביד

הוראות שבהסכם קיבוצי בדבר תנאי עבודה, סיום עבודה, וחובות אישיות המוטלות לפי אותן הוראות על עובד ומעביד וזכויות המוקנות להם (להלן — הוראות אישיות), יראו אותן כחוזה עבודה בין כל מעביד וכל עובד שעליהם חל ההסכם, ותקפן אף לאחר פקיעת תקפו של ההסכם הקיבוצי, כל עוד לא שונו או לא בוטלו כדין ...

הנה כי כן החוק קובע כי הן הזכויות והן החובות "האישיות המוטלות ... על עובד ומעביד ... (להלן — הוראות אישיות)" יראו אותן כחלק מחוזה העבודה האישי. לא בכדי כתב המחוקק גם חובות וגם זכויות כ"הוראות אישיות". התכלית של המשא ומתן הקיבוצי היא להטיל גם את החובות המוסכמות על הצדדים על העובדים והמעבידים אישית. גם אלו הוראות "נורמטיביות" בהסכם הקיבוצי. כך יווצר האיזון בין הויתורים של שני הצדדים להסכם הקיבוצי. כך לא יהיו מעסיקים המגיעים בסופו של יום להסכם כאשר הם נתונים לאחר כריתתו לתביעות אישיות. המוסכם, גם זכויות וגם חובות, חל על כל עובד ועובד. אם לא תאמר כך יגיעו המעסיקים להסכמים קיבוציים ולאחר ויתורים הדדיים הם יהיו נתונים לתביעות אישיות לגבי זכויות מעבר למוסכם בין ה-social parties.

מעבר לכך בעיני גם אלמלא היה סעיף זה בהסכם הקיבוצי לפיו ההסתדרות והועד לא יתבעו, לא היו עובדים רשאים לתבוע בתסיעות אינדיבידואליות את התשלום למפרע. ההסכם הקיבוצי  סיכם זכויות חדשות תוך ויתור על הזכות שניתנה בפסק דין קיזמן לתשלום למפרע. אין להתיר בעת תוקפו של ההסכם הקיבוצי תביעות אישיות  כלשהן בנדון. 

ודוק. ניתן היה לאמר שאותם עובדים שתובעים אישית לא ייהנו מהזכויות שבהסכם הקיבוצי. אך גם דרך זה אינו הוגן וסותר את משפט העבודה הקיבוצי. מעסיק שמגיע לאחר משא ומתן להסכם לא צריך להיות חשוף לתביעות אישיות לגבי מה שהוסכם בהסכם, גם אם בכך יוותרו העובדים על יתר הזכויות בהסכם.

הצדדים למשא ומתן קיבוצי המגיעים בסופו של יום להסכם ביניהם, רשאים להסתמך על  המוסכם ביניהם.  עמדתי על אינטרס ההסתמכות  בעניין קרית גת (עסק 52/05 הסתדרות העובדים הכללית החדשה-הסתדרות המעו"ף – עיריית קריית גת, טרם פורסם, ניתן ביום 10.11.2005).

ולענייננו

לאחר מתן פסק דין קיזמן והתשלום למפרע למערערים בעניין קיזמן החל משא ומתן ממושך בין הצדדים. העירייה המעסיקה ויתרה על דברים רבים. היא נשאה ונתנה לגבי זכויות רבות של העובדים ובכך קנתה לה ביטחון שהיא לא תהיה חשופה לתביעות באשר לתשלום למפרע של ערך שעה. אין רבותא בכך שההסתדרות לא תתבע, אם נקבע שכל עובד רשאי לתבוע אישית. הסכמה כזו נוגדת את עקרון תום הלב ונוגדת את תקנת הציבור במשפט העבודה הקיבוצי. כאמור בעיני גם אלמלא הוסכם על אי הגשת תביעות לא היו הארגון או העובדים הבודדים רשאים לתבוע את הזכות של תשלום למפרע עליו ויתר הארגון בעת המשא ומתן לקראת הסכם קיבוצי חדש. 

על הערעור להתקבל  לדעתי. משכך אין לי צורך לדון בשאלת ההתיישנות. 

אשר לטענות המשיבים והמערערים שכנגד בעניין הפרשות לקופת גמל וקרן השתלמות, מצטרפת אני לדעתו של חברי הנשיא סטיב אדלר ודין הערעור להידחות.

המשיבים והמערערים שכנגד ישלמו לעירייה הוצאות בסך 7500 ש"ח. 
נציג מעבידים מר בנימין ליברמן

אני מצטרף לתוצאה הנובעת מפסק דינם של כבוד הנשיא וסגניתו. יש לקבל את ערעור העירייה בנושא העיקרי- תשלום הפרשי השכר למשיבים וזאת לא רק מהטעמים המשפטיים שפורטו בפסק דינו של כבוד הנשיא אלא בעיקר מהטעמים שפורטו בפסק דינה של כבוד סגנית הנשיא: תום הלב ותקנת הציבור במשפט העבודה הקיבוצי.

למשא ומתן קיבוצי יש כללי משחק ברורים שתום הלב הוא רק אחד מהם. העירייה במהלך הדיונים שקדמו להסכם 99 הביעה את כוונתה שלא לשלם את הפרשי השכר וועד העובדים הסכים לכך. סביר להניח שהסכמת הועד הייתה בעלת משקל מבחינת העירייה כשקיבלה דרישות מסוימות של העובדים שהתבטאו בהסכם. האם היה על העירייה לפנות לכל עובד בדרישה להודיע על ויתורו על ההפרשים? אי הגשת התביעה על ידי המשיבים במשך ששה חודשים יש בה יותר משמץ של הטעיה וחוסר תום לב, הטעיה שהיה בה כדי להטות את אומד דעתה של העירייה כאשר חתמה על הסכם   99. ההתחכמות של המשיבים (העולה אולי לחוסר תום לב) היא ביחסם לחבריהם בועד ופגיעה בסמכותו ואמינותו אך גם ביחס לקיזמן וחבריו שתבעו וקבלו את הפרשי השכר. המשיבים היו בבחינת "יושב על הגדר רגל פה רגל שם" כמתואר בפזמון הידוע. הם לא השתתפו בתביעה שהגישו קיזמן וחבריו (ובהוצאות הכרוכות בכך) וכשהתביעה התקבלה לא מיהרו להגיש את תביעתם אלא המתינו ששה חודשים מבלי לידע את העירייה וחבריהם בועד עד שנחתם הסכם 99. לדעת כבוד השופט שמואל צור היה על העירייה לצפות שהמשיבים לא יוותרו על זכותם ויגישו את תביעתם (ואם כן, מה היה עליה לעשות?) ואין לה להלין אלא על עצמה, אך מצד שני הוא סבור שיש הצדקה לשיהוי המשיבים שהניחו שהעירייה תשלם להם את ההפרשים למרות שהיה ברור שאין בכוונתה לעשות זאת. לדעתי יש להשתמש באותה אמת מדה כלפי שני הצדדים ולכן אין גם לקבל את תביעת הקיזוז של העירייה להחזרת ההפרשים בגין התקופה מאי 93– יוני 95, לאחר שנמנעה במשך זמן רב לתבוע את ההחזר, דבר שבוודאי נלקח בחשבון על ידי הועד במשא ומתן על הסכם 99.
אם תתקבל דעתי שיש לקבל את ערעור העירייה (למעט נושא החזר תשלומי היתר לתקופה מאי 93 – יוני 95) ולדחות את ערעורם של המשיבים, מתייתר הדיון בשאלת ההתיישנות. אני מצטרף לדעתו של כבוד הנשיא גם באשר לנושא ההפרשות לקופת הגמל וקרן השתלמות. 

 המשיבים ישאו בהוצאות העירייה בערעור זה בסך של 7500 ש"ח. 
נציג עובדים מר אורי ינאי  

אני מצטרף להכרעתם של הנשיא וסגנית הנשיא ולדעתם.

סוף דבר-
ערעור העירייה מתקבל ברוב דעות כנגד דעתו החולקת של השופט שמואל צור. טענות המשיבים והמערערים שכנגד נדחו ברוב דעות.

ברוב דעות הוחלט להשית על המשיבים והמערערים שכנגד הוצאות בסך 7500 ש"ח. 
ניתן היום, י"ב בתשרי (4 באוקטובר 2006) וישלח לצדדים.

�  ע"א 6805/99 תלמוד תורה הכללי והישיבה הגדולה עץ חיים בירושלים נ' הוועדה המקומית לתכנון ולבנייה, ירושלים פ"ד נז (5) 433, בעמ' 444.


�  ע"א  3801/98  אנואר נ' ש.א.פ. בע"מ, פ"ד נו(3) 345, 353


�  ע"א 3812/91, רע"א 5423/91 ברבארה ג'רייס נ' "אריה" חברה לביטוח בע"מ, פ"ד מח (3) 441, בעמ' 454.

